– Vi våknet en morgen, og det var mange ting vi ikke kunne finne i huset. Brillene mine var borte, klokken på nattbordet... Så oppdaget vi at vi var blitt ranet i løpet av natten, forteller investor Jens Ulltveit-Moe til NRK.

Han og familien tilbrakte sommerdagene for to år siden i feriehuset de eier i Provence sør i Frankrike.

– Det hadde vært folk inne og tatt seg god tid. De hadde tatt ned bilder av veggene, gått gjennom garderoben og tatt klærne som er av de beste merkene, og stukket av. Vi merket ingenting, sier Ulltveit-Moe.

– Vi sov gjennom alt

At familien sov gjennom hele innbruddet, fikk ham til å stusse. Både Ulltveit-Moe og kona sover lett, påpeker han.

– Tyvene må ha gasset oss, for vi har sovet gjennom det hele, sier han.

– Det store tapet etter noe slikt, er jo først og fremst følelsen av utrygghet og å bli invadert.

Lokalt politi rykket ut til Ulltveit-Moes feriehus, men klarte ikke å slå fast at tyvene hadde benyttet en bedøvende gass mot det norske ekteparet.

En slik innbruddsmetode er imidlertid ikke uvanlig.

FRANSKE RIVIERAEN: Cannes er et populært reisemål for mange nordmenn. Jens Ulltveit-Moe eier et feriehus i nærheten av Cannes, men sier at noe av gleden ved å være der er borte etter at familien ble ranet mens de sov. Foto: ANNE-CHRISTINE POUJOULAT / AFP

Bruk av gass i innbrudd er ikke uvanlig

Jon Berge, informasjonsdirektør i If Skadeforsikring, bekrefter at de hvert år får innrapportert saker hvor innbruddstyvene har brukt bedøvende gass mot ofrene.

– Det skjer mange ganger hvert år. Det gjelder både dem som leier og dem som eier feriehus i utlandet. I tillegg er bobiler spesielt utsatt. Slike innbrudd skjer i Sverige og sørover. Hyppigheten øker jo lenger sør i Europa man kommer, sier han.

Ifølge Berge er Frankrike og Spania verstinglandene når det gjelder denne innbruddsmetoden i både bobiler og feriehus.

– SKJER HVERT ÅR: Jon Berge i If forteller at de får meldinger hvert år om nordmenn som er blitt gasset før tyvene har brutt seg inn. Foto: NRK

Han nevner et eksempel, hvor et formuende, norsk ektepar i 2015 ble gasset i sitt eget feriehus i Frankrike.

De ble frastjålet verdier for 1,5 millioner kroner.

– I det tilfellet har politiet bekreftet at det ble brukt gass. Gassen ble ført inn i huset, slik at ekteparet ble sovende, og tyvene kunne romstere rundt og bære ut gjenstander. De bråkte ganske betydelig, rett og slett. Nesten alt forsvant i løpet av natten. Det var så godt som bare sengen ekteparet sov i, som sto igjen.

If får også rapportert mange saker hvor folk som har vært på ferie med bobil i Sør-Europa, har opplevd å bli gasset og frastjålet verdier.

– I en bobil, som er et lite, konsentrert område, går det an å gasse folk ganske effektivt, advarer han.

Dette kan du gjøre

Berge råder alle som er engstelige for å bli utsatt for slike innbrudd, til å skaffe seg en narkosegassvarsler.

– Da vil en få et kraftig lydsignal hvis det skulle komme gass inn i huset. Man kan ikke verne seg 100 prosent mot slike saker, men man kan komme godt på vei med en narkosegassvarsler.